

ประกาศสำนักงานเขตพื้นที่การศึกษาประถมศึกษาระนอง

เรื่อง ระเบียบคณะกรรมการสวัสดิการภายในหน่วยงาน สำนักงานเขตพื้นที่การศึกษา

ประถมศึกษาระนอง ว่าด้วยการให้ทุนการศึกษาแก่บุตรสมาชิก พ.ศ.2556

....................................

โดยที่เป็นการสมควรปรับปรุงระเบียบคณะกรรมการสวัสดิการสำนักงานเขตพื้นที่การศึกษาระนองว่าด้วย การให้ทุนการศึกษาแก่บุตรสมาชิก พ.ศ.2553 เพื่อเหมาะสมกับสภาวะปัจจุบัน

อาศัยอำนาจตามความในระเบียบคณะกรรมการสวัสดิการภายในหน่วยงาน สำนักงาน เขตพื้นที่การศึกษาประถมศึกษาระนอง ว่าด้วยการจัดสวัสดิการการออมทรัพย์และการให้กู้ยืมเงิน พ.ศ.2556 ข้อ 16(2) และโดยมติคณะกรรมการสวัสดิการภายในสำนักงานเขตพื้นที่การศึกษาประถมศึกษาระนอง ในคราวประชุมครั้งที่ 1/2556 เมื่อวันที่ 18 กุมภาพันธ์ 2556 จึงออกระเบียบไว้ดังต่อไปนี้

ข้อ 1 ระเบียบนี้เรียกว่า “ระเบียบคณะกรรมการสวัสดิการภายในหน่วยงาน สำนักงาน เขตพื้นที่การศึกษาประถมศึกษาระนอง ว่าด้วย การให้ทุนการศึกษาแก่บุตรสมาชิก พ.ศ.2556”

ข้อ 2 บรรดาระเบียบคณะกรรมการสวัสดิการภายในสำนักงานเขตพื้นที่การศึกษาประถมศึกษาระนองว่าด้วยการให้ทุนการศึกษาแก่บุตรสมาชิก ที่มีใช้อยู่เดิมให้ยกเลิกและใช้ระเบียบนี้แทน

ข้อ 3 ระเบียบนี้มีผลบังคับใช้ตั้งแต่วันถัดจากวันที่ประกาศเป็นต้นไป

ข้อ 4 สมาชิก หมายถึง สมาชิกสวัสดิการการออมทรัพย์และการให้กู้ยืมเงิน สำนักงาน เขตพื้นที่การศึกษาประถมศึกษาระนอง

ข้อ 5 เงินทุนการศึกษา อาจได้มาจาก

* เงินผลประโยชน์จากการจัดสวัสดิการเงินกู้
* เงินบริจาค
* เงินอื่นๆ

ข้อ 6. ทุนการศึกษาบุตรสมาชิกแบ่งเป็นระดับ ดังนี้

- ระดับอนุบาล จำนวน 4 ทุน ๆ ละ 1,000 บาท เป็นเงิน 4,000 บาท

- ระดับประถมศึกษา จำนวน 5 ทุน ๆ ละ 2,000 บาท เป็นเงิน 10,000 บาท

- ระดับมัธยมศึกษาตอนต้น จำนวน 8 ทุน ๆ ละ 3,000 บาท เป็นเงิน 24,000 บาท

- ระดับมัธยมศึกษาตอนปลาย จำนวน 9 ทุน ๆ ละ 3,000 บาท เป็นเงิน 27,000 บาท

- ระดับอนุปริญญาและปริญญาตรี จำนวน 7 ทุน ๆ ละ 5,000 บาท เป็นเงิน 35,000 บาท

รวมงบประมาณปีละ 100,000 บาท

-2-

ข้อ 7. คุณสมบัติของผู้ขอรับทุนการศึกษา

7.1 เป็นบุตรโดยชอบด้วยกฎหมายของสมาชิก ไม่รวมบุตรบุญธรรม

7.2 กำลังศึกษาอยู่ในสถาบันการศึกษาของรัฐหรือสถานศึกษาของเอกชนที่ทาง ราชการรับรอง

7.3 ต้องไม่เป็นผู้ที่ได้รับทุนการศึกษาบุตรสมาชิก 2 ปีติดต่อกัน

ข้อ 8. หลักฐานที่ยื่นขอรับทุนการศึกษา

8.1ใบสมัครขอรับทุนการศึกษาตามแบบที่กำหนด

8.2 สำเนาทะเบียนบ้านหรือสูติบัตรผู้ขอรับทุน

8.3ใบรับรองการเป็นนักเรียน หรือ นักศึกษาของสถาบันนั้นๆ หรือ

- สำเนาบัตรประจำตัวนักเรียน นักศึกษา หรือ

- หลักฐานอื่นที่แสดงว่าเป็นนักเรียน นักศึกษาในสถาบันนั้นๆ

ข้อ 9. คณะอนุกรรมการสวัสดิการการออมทรัพย์และการให้กู้ยืมเงินสำนักงานเขตพื้นที่การศึกษาประถมศึกษาระนอง จะเป็นผู้กำหนดระยะเวลาในการขอรับทุนการศึกษา และพิจารณาคุณสมบัติของผู้ขอรับทุนการศึกษาตามระเบียบนี้

ข้อ 10. หลักเกณฑ์ในการพิจารณา

10.1 คณะอนุกรรมการสวัสดิการการออมทรัพย์และการให้กู้ยืมเงินสำนักงาน เขตพื้นที่การศึกษาประถมศึกษาระนอง แต่งตั้งคณะกรรมการ จำนวนไม่เกิน 5 คน เพื่อดำเนินการให้ทุนการศึกษาแก่บุตรสมาชิกโดยวิธีจับฉลาก ตามสัดส่วนของสมาชิกที่ขอรับทุนและให้เป็นไปตามวิธีการที่คณะอนุกรรมการกำหนด

10.2 บุตรสมาชิกคนหนึ่งมีสิทธิ์รับทุนได้ไม่เกิน 1 ทุน

10.3 กรณีที่เป็นสมาชิกทั้งบิดา และมารดา บุตรสมาชิกมีสิทธิ์ รับทุนได้ 1 ทุน

10.4 กรณีที่บุตรสมาชิกจับฉลากได้มากกว่า 1 ทุน ให้ได้รับในระดับที่สูงกว่า

ข้อ 11. กรณีที่มีปัญหาในการวินิจฉัย ระเบียบ หรืออื่นใด ให้คณะอนุกรรมการสวัสดิการ การออมทรัพย์และการให้กู้ยืมเงินสำนักงานเขตพื้นที่การศึกษาประถมศึกษาระนอง เป็นผู้ชี้ขาด

-3-

ข้อ 12. ให้ผู้อำนวยการสำนักงานเขตพื้นที่การศึกษาประถมศึกษาระนอง รักษาการ ตามระเบียบนี้

ประกาศ ณ วันที่ 18 กุมภาพันธ์ พ.ศ.2556

(นายปรีชา บัวกิ่ง)

ประธานคณะกรรมการสวัสดิการภายในหน่วยงาน

สำนักงานเขตพื้นที่การศึกษาประถมศึกษาระนอง